
S T A N O V I S K O
k návrhu na ratifikáciu Minamatského dohovoru o ortuti

I.

Návrh na podpis Minamatského dohovoru o ortuti predkladá na rokovanie vlády Slovenskej republiky minister životného prostredia Slovenskej republiky László Sólymos na základe súhlasu podľa bodu A.4 uznesenia vlády Slovenskej republiky č. 522 zo 4. septembra 2013.

II.

Úlohou Minamatského dohovoru o ortuti je ochrana ľudského zdravia, zabezpečiť postupné znižovanie a v dlhodobom horizonte elimináciu emisií ortuti pochádzajúcich z výrobných procesov, ktoré unikajú do životného prostredia na celosvetovej úrovni. Dohovor svojim rozsahom pokrýva všetky významné oblasti priemyselného využitia ortuti, jej dovoz a vývoz a tiež problematiku bezpečného uskladňovania ortuti a jej zlúčenín. 

Dohovor bol podpísaný v rámci diplomatickej konferencie v Kumamoto (Japonsko) v októbri 2013. Doteraz podpísalo Minamatský dohovor o ortuti 128 krajín a u depozitára bolo uložených 38 ratifikačných listín.

III.

	Návrh Minamatského dohovoru o ortuti je medzinárodnou zmluvou prezidentskej povahy. Je medzinárodnou hospodárskou zmluvou všeobecnej povahy a na jeho platnosť sa vyžaduje súhlas Národnej rady Slovenskej republiky podľa čl. 7 ods. 4 Ústavy Slovenskej republiky a následne ratifikácia prezidentom Slovenskej republiky. 

IV.
	Predkladateľ uvádza, že dohovor je v súlade so zahraničnopolitickými záujmami Slovenskej republiky a zároveň je v súlade s právnym poriadkom Slovenskej republiky. Návrh bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov. Vplyvy na posudzované oblasti zatiaľ neboli kvantifikované, prejavia sa totiž až pri vykonávaní dohovoru existujúcim právnym rámcom práva EÚ, ktorý je do právneho poriadku Slovenskej republiky transponovaný a implementovaný.
IV.

	Sekcia vládnej legislatívy Úradu vlády Slovenskej republiky odporúča vláde Slovenskej republiky s návrhom na ratifikáciu Minamatského dohovoru vysloviť súhlas v predloženom znení.
	


V Bratislave  4. apríla 2017

	




